ועדת הפנים ואיכות הסביבה, כנסת 18, פרוטוקול מספר 221, 2010-06-29 12:30

דוד אזולאי: צהרים טובים לכולם.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום הצעת חוק לתיקון פקודת העיריות (מס' 118) (אבטחת ראש העיריה ועובדים בכירים), התשס"ט-2008.

דוד אזולאי: אנו מבקשים להחיל דין רציפות על הצעת החוק הזאת.

דוד אזולאי: זאת הצעת חוק שהצבענו עליה כבר בוועדה והוועדה אישרה את החלת הרציפות עליה ובעצם אנו אמורים להביא אותה לדיון במליאה.

דוד אזולאי: זה התעכב עד היום משום שביקשנו במסגרת הדיון ששני הצדדים יגיעו לידי הבנות.

דוד אזולאי: לצערי הרב, עד היום – תיכף נשמע את נציגי מרכז השלטון המקומי – הנושא הזה לא התקדם, כאשר השכם והערב אנו שומעים על איומים כלפי ראשי רשויות.

דוד אזולאי: הדבר הזה לא יכול להימשך, לכן החלטתי להמשיך בחקיקה.

דוד אזולאי: נציגי השלטון המקומי, האם מישהו רוצה לדבר בנושא הזה?

דוד אזולאי: בבקשה.

כפיר כהן: צהרים טובים.

כפיר כהן: ראשית, אני מאחל לאדוני צום קל.

כפיר כהן: הבנתי שאתה צם.

דוד אזולאי: תודה רבה.

כפיר כהן: בקליפת האגוז, אציין שאנו מברכים את יושב-ראש הוועדה על הדאגה שלו, היוזמה שלו והדחיפה שלו את הנושא הזה שמעסיק את השלטון המקומי יום-יום, ואני מאמין שגם את נציגי המשטרה שהגיעו לדיון הזה.

כפיר כהן: נדרשנו לנושא הזה בחודשים האחרונים גם מטעם יועצו של שר הפנים שביקש לקדם את העניין במסגרת הצעת 'מחליטים'.

כפיר כהן: שם, לדאבוני, זה נעצר.

כפיר כהן: יש מסמך שמסכם את העניין, כולל הבנות שמקובלות על מרכז השלטון המקומי ועל משרד הפנים ואני מקווה שגם על המשטרה.

כפיר כהן: נשמח, בין במסגרת הוועדה ובין בכל מסגרת אחרת, לקדם את העניין הזה.

כפיר כהן: נמצא אתנו יושב-ראש הוועדה הממונה בכפר כנא, מר גבריאלי, שירצה אולי להוסיף מספר מילים, אבל אנחנו כמובן מברכים אותך, אדוני היושב-ראש, מחזקים את ידיך ונעשה את כל הניתן על מנת להחיל את דין הרציפות על הצעת החוק וכמובן לקדם את הצעת החוק מהר ככל הניתן.

כפיר כהן: תודה.

אילן גבריאלי: אני מצטרף לברכות ליושב-ראש ועדת הפנים והגנת הסביבה, חבר הכנסת דוד אזולאי.

אילן גבריאלי: גם אני מברך אותך שיהיה לך צום קל.

אילן גבריאלי: אנחנו תומכים במה שאתה מנסה לקדם, במתן מענה לאִיוּם כלפי ראשי עיריות ועובדי ציבור.

אילן גבריאלי: אקח אותי כדוגמה.

אילן גבריאלי: אני מאוים כבר זמן מה, בעיקר בשל גבייה.

אילן גבריאלי: לפני חודש שרפו את המועצה, בעיקר את מחלקת הגבייה.

אילן גבריאלי: אני סומך על המשטרה שהיא חוקרת את האירוע.

אילן גבריאלי: לא כל-כך פשוט לעבוד במקומות כאלה תחת איומים אך אנו לא נרתעים.

אילן גבריאלי: אני מאמין שרוב הציבור לא רוצה בזה.

אילן גבריאלי: הרי תמיד יש קומץ קטן שעושה את זה.

אילן גבריאלי: בסך הכול, יישר כוח על קידום הצעת החוק.

אילן גבריאלי: תודה רבה.

פיני קבלו: אוסיף, מאחר והשתתפנו בדיונים.

פיני קבלו: יושב-ראש הוועדה באמת מנסה לקדם את הצעת החוק, והיא מבורכת.

פיני קבלו: מי שהבטיחו כמה פעמים, הגופים שנציגיהם נמצאים כאן – המשטרה, משרד הפנים ומשרד האוצר – היו צריכים כבר כמה פעמים להגיע עם מסמך.

פיני קבלו: נערכו כמה ישיבות, אך המסמך הזה פשוט לא מגיע.

פיני קבלו: השקענו בזה מאמץ גדול מאוד, וכך גם היושב-ראש.

פיני קבלו: הגיעו לכאן ראשי רשויות מקומיות והסבירו והציגו את זה כמה פעמים, ואנחנו פשוט הולכים ובאים, ועיניכם הרואות שראשי רשויות מקומיות הרימו כבר ידיים והתייאשו מן העניין הזה.

פיני קבלו: יש סיכומים ומודיעים שבתוך פרק זמן מסוים היושב-ראש יקבל מסמך הבנות לגבי אופן העברת הכספים ודרכי העברתם, והמשטרה תקבע מי נמצא ברמת סיכון כזאת או אחרת, אך זה לא נעשה.

פיני קבלו: חשוב לנו בעיקר שהכספים לא יועברו דרך הרשויות המקומיות, כי ברשויות המקומיות יש בעיות של קואליציות, יש קושי להוציא כסף כאשר ראש הרשות המקומית צריך להביא את זה למליאת המועצה ולפעמים יש מועצה לעומתית או אין לו רוב במליאה, או שהוא מותקף בתקשורת על שהוא מוציא כסף של משלם המיסים כדי לאבטח את עצמו.

פיני קבלו: לכן אני מקווה, אדוני היושב-ראש, שנציגי הממשלה הגיעו לכאן עם מסמך שאפשר לברך עליו ולצאת לדרך.

דוד אזולאי: נשמע את נציג המשרד לביטחון הפנים, בבקשה.

דני קריבו: להבנתי וכפי שתואר, וגם בהמשך לדיונים הקודמים שהוועדה קיימה בסוגייה הזאת, שני השחקנים המרכזיים נכון לעכשיו דווקא לא נמצאים כאן, משרד האוצר ומשרד הפנים.

איתי קורן: אני נציג משרד הפנים.

דני קריבו: מבחינתנו, כפי שאמרנו גם בפעם הקודמת, הוסכם על מנגנון מקצה לקצה שאמור לתת את המענה, גם ההנחייתי וגם הכספי, כאשר המשרד לביטחון פנים/ משטרת ישראל אחראי על הקטע ההנחייתי-המבצעי ומשרד הפנים ומשרד האוצר היו אמורים להסדיר ביניהם את הקטע הכספי.

דוד אזולאי: נכון להיום הנושא טרם הוסדר?

דני קריבו: לפי מיטב ידיעתי, לא.

דני קריבו: ידוע שלפני כשבועיים התקיים בסוגייה הזאת דיון אצל מנכ"ל משרד ראש הממשלה.

דני קריבו: נמצא כאן נציג של משרד ראש הממשלה שאולי יוכל לפרט.

דוד אזולאי: תודה רבה.

דוד אזולאי: נציג משרד הפנים, בבקשה, יש לך מה להוסיף?

איתי קורן: אין לי מה להוסיף.

איתי קורן: חבל שנציג משרד האוצר לא נמצא כאן.

איתי קורן: לפני שבועיים, ב-14 ביוני 2010, נערכה פגישה אצל מר אייל גבאי והיה סיכום.

דוד אזולאי: מה קרה עד 14 ביוני?

איתי קורן: היתה מחלוקת על עניין התקציב.

איתי קורן: חבל שנציג משרד האוצר לא נמצא כאן.

דוד אזולאי: בדצמבר 2009 היה סיכום בעניין הזה אך לצערי הרב שום דבר לא נעשה.

דוד אזולאי: רבותי, לא נותרה לי ברירה.

דוד אזולאי: יושב כאן עוזרו של חבר הכנסת אלקין, אני מבקש שתביא את הנושא הזה לידיעתו כי בזמנו כיבדתי את בקשתו ונמנעתי מלהביא את הנושא למליאה.

דוד אזולאי: אני מבקש להעלות את הצעת החוק הזאת למליאה כדי שיחילו עליה רציפות.

דוד אזולאי: זה יהיה הסיכום של הדיון.

דוד אזולאי: הוועדה מחליטה להעלות למליאה את הצעת החוק להחלת רציפות.

אבנר סעדון: אני נציג משרד ראש הממשלה.

אבנר סעדון: לפני שבועיים התקיים דיון אצל מר אייל גבאי, מנכ"ל משרד ראש הממשלה.

אבנר סעדון: בסך הכול מקבלים את הטענה שצריך להגן על נבחרי ציבור ושצריכה להיות גם השתתפות של המדינה.

אבנר סעדון: היתה מחלוקת לגבי הסכומים.

דוד אזולאי: כמה זמן אדוני עוסק בנושא הזה?

אבנר סעדון: אני עוסק בו בחודשים האחרונים.

דוד אזולאי: אני מפנה אותך לפרוטוקולים מדצמבר 2009 כדי שתבין על מה אנו מדברים.

אבנר סעדון: הסיכום היה שהמשרד לביטחון הפנים יבדוק מה צרכי האבטחה.

אבנר סעדון: את המידע הזה קיבלנו אתמול.

אבנר סעדון: הם אמרו שהיקף האבטחה הדרוש עלותו 20.3 מיליון שקלים.

אבנר סעדון: יש הסכמה בין משרד האוצר ומשרד הפנים, הדיונים כבר נערכו, לגבי סכום של 20 מיליון שקלים שיוקצה, כך שההבדל לא מהותי.

אבנר סעדון: בימים הקרובים אני מקווה שנוכל לסכם את זה איתם.

דוד אזולאי: אין בעיה.

דוד אזולאי: אני מקבל את בקשתך.

דוד אזולאי: בינתיים נקדם את הצעת החוק במליאת הכנסת.

דוד אזולאי: אפשר לקדם שני מסלולים במקביל, אין שום בעיה.

דוד אזולאי: מי שיגיע ראשון לקו, נאפשר לו את זה.

דני קריבו: הערה אחת לפרוטוקול.

דני קריבו: הסכום של 20 מיליון שקל מתייחס לאבטחת ראשי רשויות מקומיות בלבד, לא לאבטחת עובדי הציבור.

דוד אזולאי: היא האומרת שבעצם שום דבר לא סוכם.

דוד אזולאי: כולם אומרים שנפגשו, ישבו, דיברו, אבל בתכלס כל מה שהובטח לוועדה בעצם לא מומש.

דוד אזולאי: לכן, רבותי, אני מקבל החלטה שהצעת החוק הזאת תבוא למליאה להחלת רציפות ואנחנו נקדם אותה לקריאה שנייה ושלישית.

דוד אזולאי: אין כנראה דרך אחרת, כי בהבנות זה לא הולך.

דוד אזולאי: אם לא תהיה ברירה, נלך לחקיקה.

דוד אזולאי: רבותי, אני מודה לכם.

דוד אזולאי: הישיבה נעולה.